

VLADA REPUBLIKE HRVATSKE

Zagreb, 1. veljače 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s realizacijom projekta "Društveno-kulturni, istraživačko-razvojno-inovacijski i memorijalni centar Ruđer Bošković" |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ 2019. godine donijela

**Z A K L J U Č A K**

1. Vlada Republike Hrvatske podupire realizaciju projekta "Društveno-kulturni, istraživačko-razvojno-inovacijski i memorijalni centar Ruđer Bošković".

2. Zadužuju se Ministarstvo kulture, Ministarstvo znanosti i obrazovanja i Ministarstvo turizma da razmotre moguće modele financiranja Projekta iz točke 1. ovoga Zaključka, te pruže stručnu i savjetodavnu podršku Gradu Dubrovniku.

3. Za koordinaciju svih aktivnosti dionika iz točke 2. ovoga Zaključka određuje se Ministarstvo kulture.

Klasa:

Urbroj:

Zagreb,

Predsjednik

mr. sc. Andrej Plenković

**O B R A Z L O Ž E NJ E**

Grad Dubrovnik pokretač je integriranog programa revitalizacije dubrovačkih ljetnikovaca koji predstavljaju jednu od najvažnijih kulturno-povijesnih vrijednosti ne samo Grada Dubrovnika, Dubrovačko-neretvanske županije, već i Republike Hrvatske. Ljetnikovci do sada nisu bili društveno, kulturno i gospodarski valorizirani unatoč svom iznimnom razvojnom potencijalu ne samo za lokalne zajednice i turizam, već i u globalnom i nacionalnom pametnom, održivom i uključivom razvojnom smislu.

Upravo iz tog razloga, Grad Dubrovnik pokretač je ovoga integriranog programa čiji je cilj stvaranje mreže nacionalno i međunarodno relevantnih polivalentnih društveno-kulturnih, istraživačko-razvojno-inovacijskih (IRI), društveno-gospodarskih i posjetiteljsko-memorijalnih centara.

Prvi u nizu ljetnikovaca koji se planiraju staviti u funkciju ovoga programa jest Ljetnikovac Gučetić. Ljetnikovac Gučetić upisan je u Registar kulturnih dobara Republike Hrvatske pod oznakom Z-4385. Pravni status spomenutog dobra je zaštićeno kulturno dobro, dok je vrsta dobra nepokretno kulturno dobro - pojedinačno.

Opći cilj projekta rekonstrukcije i revitalizacije Ljetnikovca Gučetić jest doprinijeti održivom društveno-gospodarskom razvoju, očuvanju i revitalizaciji kulturno-povijesne, prirodne i krajobrazne baštine, unaprjeđenju ukupne kvalitete življenja, a posebice društveno-kulturnog života lokalnog stanovništva te kvalitete, raznovrsnosti i prostorne disperzije turističke ponude naselja Donje Obuljeno, gradskog kotara Mokošica, Rijeke dubrovačke, Grada Dubrovnika, Dubrovačko-neretvanske županije te Republike Hrvatske u cjelini. Ovo se planira postići kroz stvaranje novog nacionalno i međunarodno relevantnog društveno-kulturnog, obrazovnog, znanstveno-istraživačko-razvojnog i turističko-posjetiteljskog sadržaja nadahnutog likom i djelom jednog najvećih hrvatskih uglednika, svjetski priznatog matematičara, fizičara, astronoma, filozofa, inženjera geodezije i graditeljstva i teologa Ruđera Boškovića.

Stoga se ovim zaključkom osigurava aktivno uključenje i doprinos Ministarstva kulture, u suradnji s Ministarstvom znanosti i obrazovanja, Ministarstvom turizma i Gradom Dubrovnikom u realizaciji i financiranju ovoga projekta uz koordinaciju Ministarstva kulture.